Lav et referat af nedenstående tekst:

Tekst:
Se ”Livet som trommeslager – Gejst” nederst i artiklen eller på TV2 Play. Han kan næsten ikke lade være. Det summer i hænderne og armene for at spille en rytme på lårene, men Jens Michael Østergaard bekæmper trangen og formår at sidde nogenlunde stille, så lyden ikke går i mikrofonen under interviewet. - Hvis jeg holder i et lyskryds, trommer jeg på rattet. Hvis jeg sidder ned, kører der altid en rytme på benene eller på bordet. Det er kun fordi, jeg ikke må larme nu, at jeg ikke gør det, siger han. I programmet Gejst følger vi den 29-årige trommeslager fra Aalborg, hvis karriere drøner derudad. Jens Michael Østergaard har spillet med en lang række kunstnere – blandt andet Artigeardit, ICEKIID, Lamin, Jimilian, Branco, Xander, Sivas, Thomas Buttenschøn og Mads Christian. Som syvårig fik Jens Michael Østergaard sit første trommesæt af sin far, og ”så var helvede løs”, som han selv beskriver det. - Så stoppede festen ikke igen, siger Jens Michael Østergaard. Jens begyndte til trommeundervisning, og han blev hurtigt grebet af det. Han øvede sig til videoer på YouTube med folk, der spillede trommer, og med høretelefonerne til sin iPod i ørerne lyttede han til numre, mens han trommede til musikken. På tour med MGP-vinder Da Jens Michael Østergaard var 15 år, spillede han for første gang som en del af et mere professionelt setup. Hans ven, den dengang 13-årige Pelle B, vandt nemlig MGP og spurgte Jens, om han ville med på tour. - Det var sindssygt at gå fra et øvelokale på danseskolen til pludselig at skulle ud sammen. Hold kæft, vi lærte meget af den tour, siger Jens Michael Østergaard. Jokeren inviterede på tour Fem år efter tog Jens Michael Østergaards karriere endnu en drejning, da han sad bag trommesættet ved en opvarmningskoncert til Niarn på Skråen. - Faktisk varmede vi op for dem, der skulle varme op til Niarn. Vi var allernederst i hierarkiet, siger Jens Michael Østergaard med et grin. Det skulle vise sig, at netop dén koncert blev afgørende for Jens’ trommekarriere. For blandt publikum stod Jokeren, og han var imponeret over Jens’ evner med trommestikkerne. - Han kom hen og sagde, at vi skulle arbejde sammen, siger Jens, der blev noget paf. - Jeg svarede, at jeg ikke var den, han troede, jeg var. Jeg var bare en 20-årig pædagogstuderende fra Aalborg, siger Jens Michael Østergaard. Nogle dage senere kom der en venneanmodning på Facebook fra Jokeren, men Jens tænkte, at der var tale om en fake profil. Den var dog god nok. Jokeren begyndte at skrive og ringe, og til sidst blev Jens overbevist om, at Jokeren rent faktisk mente det. - Jeg var helt rundt på gulvet. Det var surrealistisk. Han boede i København og havde været rapstjerne i 20 år. Jeg tænkte bare, at det ikke kunne passe, siger Jens Michael Østergaard. Han kom med Jokeren på tour, og her fik han kælenavnet ”Unge Jens”, der stadig hænger ved i dag. - Jeg var konfirmanden i bandet, siger han og griner. - Det er trygt, når han er med Touren med Jokeren blev startskuddet til en karriere som trommeslager med en lang række kunstnere. I den travleste uge i festivalsæsonen spiller han to-tre jobs om dagen. - Det er et cirkus, men det er grineren, når det lykkes. Der er det selvfølgelig vigtigt, at man ikke fucker sig selv op og tager ud og fester til afterparty efter hvert job. Jeg er altid ham den kedelige, siger Jens Michael Østergaard. I 2021 var han blandt andet med Artigeardit og Jimilian på festivaltour. - Han er den bedste – både energimæssigt, venskabsmæssigt og trommeslagermæssigt. Han er sindssyg at have på sit hold, siger Ardit Aliti – bedre kendt som Artigeardit. - Han er fantastisk. Han har styr på det og er dedikeret. Det er trygt, når han er med, og han motiverer mig til at blive bedre, siger Jimilian Ismaili. Tager unge under sine vinger Udover selv at shine på den danske musikscene, hjælper Jens Michael Østergaard også unge musikalske talenter. TV2 Nord har tidligere mødt ham i serien Ungdomsskolen, hvor han var en del af musikholdet. Jens Michael Østergaard fungerer desuden som en slags mentor for de to unge musikere Richard og Valdemar, som han lærte at kende, da de var 13 år gamle. Dengang sagde han til dem, at de skulle række ud til ham, når de fyldte 18 år. Som sagt så gjort – og i dag tager han blandt andet med ud som støtte, når Richard og Valdemar skal optræde. - Jeg er barn af, at nogen har taget mig under deres vinger, og det er helt naturligt for mig at give stafetten videre, siger han. Selvom arbejdstiderne er skæve, ansættelserne er på freelancebasis og tempoet er højt, stortrives Jens Michael Østergaard der, hvor han er nu. - Musik betyder sgu alt for mig. Jeg er næsten gift med mit trommesæt, siger han og griner. Se ”Livet som trommeslager – Gejst” lige her:

Referat:
Trommeslageren Jens Michael Østergaard spiller for en lang række kunstnere. Som 20-årig blev han opdaget af Jokeren, og derfra tog karrieren fart.